Hei, denne artikkelen er over ett år gammel og kan inneholde utdatert informasjon

Thommessen er leder av Foreningen Norden og ivrer for å legge ned landet han leder som stortingspresident, til fordel for en ny nordisk forbundsstat, skriver Klassekampen.

I en slik statsløsning vil Norge være delstat sammen med de øvrige nordiske landene.

- Hadde Norden blitt oppfattet som én stat, ville vi vært blant de 10-14 største økonomiene i verden, og blant annet fått plass i G20-gruppen, sier Thommessen til avisen.

Han understreker at han ikke kjemper for en nordisk forbundsstat i kraft av sitt embete som stortingspresident.

- Spørsmålet er ikke politisk aktuelt eller noe jeg jobber for fra dette kontoret, men jeg mener det vil illustrere mulighetene for samarbeid på ulike områder. Ved å utrede spørsmålet om en nordisk forbundsstat vil man avdekke ting man ikke ellers ville oppdaget, sier Thommessen.

Selv om han innehar en posisjon som er nest etter kongen i rang, mener han det å jobbe med en utredning av en nordisk forbundsstat, ikke er et paradoks.

- Nei, ikke så lenge dette bare er et tankeeksperiment. Dette er jo ikke aktuell politikk. Jeg tror ikke en nordisk forbundsstat kan realiseres. I alle fall ikke på lang tid, sier han.

(NTB)